钦定古今图书集成/明伦汇编/家范典/第085卷 > 《悼亡四首》傅若金
## 钦定古今图书集成/明伦汇编/家范典/第085卷 > 《悼亡四首》傅若金

惊飙吹罗幕，明月照阶戺。春草忽不芳，秋兰亦同死。
斯人蕴淑德，夙昔明《诗》礼。灵质奄独化，孤魂将安止。
迢迢湘西山，湛湛江中水。水深有时极，山高有时已。
忧思何能齐，日月从此始。

皇天平四时，白日一何遽。勤俭毕婚姻，新人忽复故。
衾裳敛遗袭，棺椁无完具。送葬出北门，徘徊怛归路。
玉颜不可恃，况乃纨与素。累累花下坟，郁郁茔西树。
他人亮同此，胡为独哀慕。

新婚誓偕老，恩义永且深。旦暮为夫妇，哀戚奄相寻。
凉月烛西楼，悲风鸣北林。空帷奠巾栉，中房虚织纴。
辞章馀婉娈，琴瑟有馀音。眷言瞻故物，恻怆内不任。
岂无新人好，焉知谐我心。掩穴抚长暮，涕下霑衣襟。
人生贵有别，室家各有宜。贫贱远结婚，中心两不移。
前日良宴会，今为死别离。亲戚各在前，临诀不成辞。
傍人拭我泪，令我要裁悲。共尽固人理，谁能心勿思。